A Tanács 1506/98/EK rendelete
(1998. július 13.)
az 1998-as évre közösségi vámkontingens formájában Törökország részére mogyoróra vonatkozó engedmény megállapításáról és egyes engedmények felfüggesztéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel az 1994. évi csatlakozási okmányra,
tekintettel a Bizottság javaslatára,
mivel az Európai Gazdasági Közösség és Törökország közötti társulás létrehozásáról szóló megállapodás [1] (a továbbiakban: a megállapodás) alapján Törökország egyes mezőgazdasági termékek tekintetében engedményeket kapott;
mivel az Osztrák Köztársaság, a Finn Köztársaság és a Svéd Királyság csatlakozását követően a mogyoróra vonatkozó engedményeket ki kell igazítani, hogy figyelembe vegyék azokat az e termékre vonatkozó kereskedelmi szabályozásokat, amelyek egyrészről Ausztria, Finnország és Svédország, másrészről pedig Törökország között fennálltak;
mivel az 1994. évi csatlakozási okmány 76., 102. és 128. cikkének megfelelően a Közösségnek meg kell hoznia a szükséges intézkedéseket e helyzet rendezése érdekében; mivel az intézkedéseket autonóm közösségi vámkontingensek formájában kell meghozni, amelyek szabályozzák az Ausztria, Finnország és Svédország által alkalmazott szerződéses, kedvezményes vámengedményeket;
mivel az EK-Törökország Társulási Tanácsnak a mezőgazdasági termékek kereskedelmi rendszeréről szóló, 1998. február 25-i 1/98 határozata előírja a Törökországból származó mezőgazdasági termékek közösségi behozatalára vonatkozó kereskedelmi kedvezmények fejlesztését és egységesítését, továbbá számos preferenciális engedményt állapít meg a Törökországba irányuló közösségi hús- és élőállat-kivitelre;
mivel Törökország 1996 óta tiltja az élő szarvasmarha ( 0102KN-kód) behozatalát, és korlátozza a marhahús (0201-0202 KN-kód) behozatalát; mivel ezek az intézkedések mennyiségi korlátozások, és így összeegyeztethetetlenek a megállapodással, továbbá megakadályozzák, hogy a Közösség éljen az 1/98 határozat alapján nyújtott engedményekkel; mivel az 1997 novemberétől 1998 februárjáig tartó megbeszélések ellenére, amelyek célja az volt, hogy tárgyalásos úton oldják meg a problémát Törökországgal, a mennyiségi korlátozások még mindig érvényben vannak;
mivel ezeknek az intézkedéseknek a következtében a szóban forgó, Közösségből származó termékek törökországi kivitele leállt; mivel a Közösség kereskedelmi érdekeinek védelmében a helyzetet kiegyenlítő intézkedések alkalmazásával rendezni kell; mivel ezért az e rendelet mellékleteiben megállapított engedményeket felfüggesztik,
ELFOGADTA EZT A RENDELETET:
1. cikk
1998-ra megnyitják az I. mellékletben szereplő autonóm vámkontingenst. Az 1981/94/EK rendelet [2] 4-8. cikkét kell alkalmazni, amellyel a Tanács bizonyos, többek között Törökországból származó termékek tekintetében közösségi vámkontingenseket nyitott meg.
2. cikk
Az I. mellékletben megállapított autonóm vámkontingenst és a II. mellékletben megállapított két vámkontingenst felfüggesztik.
3. cikk
A gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet [3] 29. cikkében, adott esetben a mezőgazdasági termékek piacának közös szervezéséről szóló egyéb rendeletek megfelelő cikkeiben, illetve az 1981/94/EK rendelet 6. és 7. cikkében megállapított eljárásnak megfelelően a Bizottság hatályon kívül helyezi a 2. cikkben említett intézkedéseket, amint a Közösségből Törökországba irányuló kedvezményes kivitel akadályai megszűnnek.
4. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. július 13-án.